Προσωρινό κείμενο
ΑΠΟΦΑΣΗ ΤΟΥ ΓΕΝΙΚΟΥ ΔΙΚΑΣΤΗΡΙΟΥ (δεύτερο πενταμελές τμήμα)
της 4ης Μαρτίου 2026 (*)
« Προδικαστική παραπομπή – Τελωνειακή ένωση – Κοινό δασμολόγιο – Συνδυασμένη Ονοματολογία – Δασμολογική κατάταξη – Δασμολογική κλάση 2206 – Δασμολογικές διακρίσεις 2206 00 31, 2206 00 51, 2206 00 81 και 2206 00 39, 2206 00 59 – Ποτά αποτελούμενα από χυμό μήλων που έχει υποστεί ζύμωση, με περιεκτικότητα σε αλκοόλη προερχόμενη από άλλα φυτά πλην μήλων η οποία ανέρχεται, ανάλογα με το είδος του ποτού, σε ποσοστό τουλάχιστον 48 %, 50 %, 51 %, 52 % ή 53 % σε σχέση με την περιεκτικότητα σε αλκοόλη που προέρχεται από τη ζύμωση μήλων, και έχοντα τα οργανοληπτικά χαρακτηριστικά του μηλίτη »
Στην υπόθεση T‑691/24,
με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Înalta Curte de Casaţie şi Justiţie (Ανώτατο Ακυρωτικό Δικαστήριο, Ρουμανία) με απόφαση της 1ης Οκτωβρίου 2024, η οποία περιήλθε στο Δικαστήριο στις 19 Δεκεμβρίου 2024, στο πλαίσιο της δίκης
Agenţia Naţională de Administrare Fiscală (ANAF),
Direcia Generală de Administrare a Marilor Contribuabili
κατά
Heineken România S.A.,
ΤΟ ΓΕΝΙΚΟ ΔΙΚΑΣΤΗΡΙΟ (δεύτερο πενταμελές τμήμα),
συγκείμενο από τους N. Półtorak, πρόεδρο, G. Hesse, G. Steinfatt, D. Petrlík και I. Δημητρακόπουλο (εισηγητή), δικαστές,
γενική εισαγγελέας: M. Brkan
γραμματέας: V. Di Bucci
έχοντας υπόψη ότι στις 17 Ιανουαρίου 2025 το Δικαστήριο διαβίβασε στο Γενικό Δικαστήριο την αίτηση προδικαστικής αποφάσεως, κατ’ εφαρμογήν του άρθρου 50β, τρίτο εδάφιο, του Οργανισμού του Δικαστηρίου της Ευρωπαϊκής Ένωσης,
έχοντας υπόψη ότι πρόκειται για τον τομέα προδικαστικής αρμοδιότητας στον οποίο αναφέρεται το άρθρο 50β, πρώτο εδάφιο, στοιχείο δʹ, του Οργανισμού του Δικαστηρίου της Ευρωπαϊκής Ένωσης και ότι δεν εγείρεται ανεξάρτητο ζήτημα ερμηνείας κατά την έννοια του δευτέρου εδαφίου του ίδιου άρθρου,
έχοντας υπόψη την έγγραφη διαδικασία,
λαμβάνοντας υπόψη τις παρατηρήσεις που υπέβαλαν:
–        η Heineken România, εκπροσωπούμενη από τη V. Bogrea, την A.‑M. Iordache και τον V. Peligrad, δικηγόρους,
–        η Ρουμανική Κυβέρνηση, εκπροσωπούμενη από τις R. Antonie M. Chicu και E. Gane,
–        η Ιρλανδία, εκπροσωπούμενη από τη M. Browne, Chief State Solicitor, τον T. Breen, τον T. Donnelly και τον A. Joyce,
–        η Ισπανική Κυβέρνηση, εκπροσωπούμενη από την A. Pérez-Zurita Gutiérrez,
–        η Ευρωπαϊκή Επιτροπή, εκπροσωπούμενη από τον M. Björkland, την A. Demeneix και την T. Isacu de Groot,
κατόπιν της αποφάσεως που έλαβε, αφού άκουσε τη γενική εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
1        Η αίτηση προδικαστικής αποφάσεως αφορά την ερμηνεία των δασμολογικών διακρίσεων 2206 00 31, 2206 00 51, 2206 00 81, 2206 00 39 και 2206 00 59 της Συνδυασμένης Ονοματολογίας (στο εξής: ΣΟ) που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ 1987, L 256, σ. 1), όπως τροποποιήθηκε με τον εκτελεστικό κανονισμό (ΕΕ) 1101/2014 της Επιτροπής, της 16ης Οκτωβρίου 2014 (ΕΕ 2014, L 312, σ. 1), και με τον εκτελεστικό κανονισμό (ΕΕ) 2015/1754 της Επιτροπής, της 6ης Οκτωβρίου 2015 (ΕΕ 2015, L 285, σ. 1).
2        Η αίτηση αυτή υποβλήθηκε στο πλαίσιο ένδικης διαδικασίας μεταξύ της Heineken România S.A., αφενός, και της Agenția Națională de Administrare Fiscală (ANAF) (εθνικής φορολογικής αρχής, Ρουμανία) και της Direcția Generală de Administrare a Marilor Contribuabili (γενικής διεύθυνσης φορολογουμένων υψηλού εισοδήματος, Ρουμανία), αφετέρου, σχετικά με τη δασμολογική κατάταξη αλκοολούχων ποτών με το σήμα Strongbow που εισήγαγε η εταιρία αυτή στη Ρουμανία.
Νομικό πλαίσιο
Το ΕΣ
3        Το εναρμονισμένο σύστημα περιγραφής και κωδικοποίησης των εμπορευμάτων (στο εξής: ΕΣ) καταρτίστηκε από το Συμβούλιο Τελωνειακής Συνεργασίας, νυν Παγκόσμιο Οργανισμό Τελωνείων (ΠΟΤ), το οποίο συστάθηκε με τη Σύμβαση για την ίδρυση Συμβουλίου Τελωνειακής Συνεργασίας, που συνήφθη στις Βρυξέλλες στις 15 Δεκεμβρίου 1950. Το ΕΣ θεσπίστηκε με τη Διεθνή Σύμβαση για το εναρμονισμένο σύστημα περιγραφής και κωδικοποίησης των εμπορευμάτων, η οποία συνήφθη στις Βρυξέλλες στις 14 Ιουνίου 1983 [Recueil des traités des Nations unies, τόμος 1503, σ. 4, αριθ. 25910 (1988)] και εγκρίθηκε, μαζί με το τροποποιητικό της πρωτόκολλο της 24ης Ιουνίου 1986, εξ ονόματος της Ευρωπαϊκής Οικονομικής Κοινότητας, με την απόφαση 87/369/ΕΟΚ του Συμβουλίου, της 7ης Απριλίου 1987 (ΕΕ 1987, L 198, σ. 1).
4        Δυνάμει του άρθρου 3, παράγραφος 1, στοιχείο αʹ, σημείο 2, της εν λόγω σύμβασης, κάθε συμβαλλόμενο μέρος αναλαμβάνει την υποχρέωση να εφαρμόζει τους γενικούς κανόνες για την ερμηνεία του ΕΣ καθώς και όλες τις σημειώσεις των τμημάτων, των κεφαλαίων και των διακρίσεων του ΕΣ, και να μην τροποποιεί το πεδίο εφαρμογής των τμημάτων, των κεφαλαίων, των κλάσεων και των διακρίσεων.
5        Οι επεξηγηματικές σημειώσεις του ΕΣ καταρτίζονται από τον ΠΟΤ, σύμφωνα με τις διατάξεις της εν λόγω Σύμβασης.
6        Στο κείμενο του ΕΣ του 2012, το οποίο έχει εφαρμογή στα πραγματικά περιστατικά της διαφοράς της κύριας δίκης, η κλάση 2206 φέρει τον τίτλο «Άλλα ποτά που προέρχονται από ζύμωση (π.χ. μηλίτης, απίτης, υδρόμελι)· μείγματα ποτών που προέρχονται από ζύμωση και μείγματα ποτών που προέρχονται από ζύμωση και μη αλκοολούχων ποτών, μη κατονομαζόμενα ούτε περιλαμβανόμενα αλλού».
7        Στις επεξηγηματικές σημειώσεις που αφορούν την κλάση 2206 του ΕΣ, η οποία αντιστοιχεί στη δασμολογική κλάση 2206 της ΣΟ, ο μηλίτης ορίζεται ως «αλκοολούχο ποτό που λαμβάνεται από ζύμωση χυμού μήλων».
8        Στις σημειώσεις αυτές αναφέρονται επίσης τα εξής:
«Όλα τα ποτά αυτά μπορούν να είναι αφρώδη στη φυσική τους κατάσταση ή να έχουν υποστεί προσθήκη διοξειδίου του άνθρακα. Τα ποτά αυτά κατατάσσονται εδώ, ακόμη και αν έχουν εμπλουτιστεί με αλκοόλη ή ο αλκοολικός τους τίτλος έχει αυξηθεί λόγω δεύτερης ζύμωσης, εφόσον εξακολουθούν να έχουν τα χαρακτηριστικά των προϊόντων που κατατάσσονται στην παρούσα κλάση.»
9        Η κλάση 2208 του ΕΣ, η οποία αντιστοιχεί στη δασμολογική κλάση 2208 της ΣΟ, επιγράφεται «Αιθυλική αλκοόλη μη μετουσιωμένη, με κατ’ όγκον αλκοολικό τίτλο λιγότερο του 80 % vol. Αποστάγματα, λικέρ και άλλα οινοπνευματώδη ποτά».
10      Οι επεξηγηματικές σημειώσεις του ΕΣ για την κλάση 2208 αναφέρουν τα εξής:
«Η παρούσα κλάση καλύπτει, αφενός, ανεξάρτητα από τον αλκοολικό τίτλο:
[...]
Β)      Τα ηδύποτα (λικέρ), τα οποία είναι οινοπνευματώδη ποτά στα οποία έχουν προστεθεί ζάχαρη, μέλι ή άλλη φυσική γλυκαντική ουσία και εκχυλίσματα ή αρωματικές ουσίες (παραδείγματος χάρη, τα οινοπνευματώδη ποτά που λαμβάνονται είτε με απόσταξη είτε με ανάμιξη αιθυλικής αλκοόλης ή οινοπνευματωδών ποτών από απόσταξη με ένα ή περισσότερα από τα εξής προϊόντα:
φρούτα, λουλούδια ή άλλα μέρη του φυτού, εκχυλίσματα, αρωματικές ουσίες ή αρωματικά έλαια ή χυμούς, ακόμη και συμπυκνωμένους). Μεταξύ των προϊόντων αυτών καταλέγονται τα λικέρ που περιέχουν κρυστάλλους ζάχαρης, τα λικέρ με χυμούς φρούτων, τα λικέρ με αυγό, τα λικέρ με αρωματικά φυτά, φυτικούς κόκκους και αρωματικές ουσίες, τα λικέρ τσαγιού, σοκολάτας, γάλακτος και μελιού.
[...]»
11      Οι επεξηγηματικές σημειώσεις σχετικά με την κλάση 2208 του ΕΣ αναφέρουν επίσης ότι εξαιρούνται από την κλάση αυτή τα ποτά που προέρχονται από ζύμωση και ανήκουν στις κλάσεις 2203 έως 2206.
12      Κατά το σημείο VIII της επεξηγηματικής σημείωσης του ΕΣ σχετικά με τον γενικό κανόνα 3, στοιχείο βʹ, του ΕΣ, που αντιστοιχεί στον γενικό κανόνα 3, στοιχείο βʹ, της ΣΟ, το γνώρισμα που προσδιορίζει τον ουσιώδη χαρακτήρα ενός προϊόντος μπορεί, ανάλογα με το είδος του προϊόντος, να προκύπτει π.χ. από τη φύση της συστατικής ύλης ή των συστατικών μερών του, από τον όγκο τους, την ποσότητά τους, το βάρος τους, την αξία τους ή τη σπουδαιότητα μιας από τις συστατικές ύλες για τη χρησιμοποίηση των προϊόντων.
Η ΣΟ
13      Όπως προκύπτει από το άρθρο 1, παράγραφος 1, του κανονισμού 2658/87, η ΣΟ, η οποία καταρτίστηκε από την Ευρωπαϊκή Επιτροπή, διέπει τη δασμολογική κατάταξη των εισαγόμενων στην Ευρωπαϊκή Ένωση εμπορευμάτων. Κατά το άρθρο 3, παράγραφος 1, του κανονισμού αυτού, η ΣΟ επαναλαμβάνει τις κλάσεις και τις εξαψήφιες διακρίσεις του ΕΣ, ενώ μόνον το έβδομο και το όγδοο ψηφίο αποτελούν υποδιαιρέσεις της ίδιας της ΣΟ.
14      Το κείμενο της ΣΟ που έχει εφαρμογή στα πραγματικά περιστατικά της διαφοράς της κύριας δίκης προκύπτει από τον εκτελεστικό κανονισμό 1101/2014 και τον εκτελεστικό κανονισμό 2015/1754.
15      Οι κλάσεις 2206 και 2208 της ΣΟ επαναλαμβάνουν το κείμενο των κλάσεων 2206 και 2208 του ΕΣ.
16      Η κλάση 2206 της ΣΟ περιλαμβάνει, μεταξύ άλλων, τις διακρίσεις 2206 00 31 (μηλίτης και απίτης, αφρώδη), 2206 00 51 (μηλίτης και απίτης, μη αφρώδη, που παρουσιάζονται σε δοχεία με περιεχόμενο που δεν υπερβαίνει τα 2 λίτρα) και 2206 00 81 (μηλίτης και απίτης, μη αφρώδη, που παρουσιάζονται σε δοχεία με περιεχόμενο που υπερβαίνει τα 2 λίτρα), οι οποίες έχουν όλες εφαρμογή στον μηλίτη και τον απίτη, καθώς και τις διακρίσεις 2206 00 39 [υδρόμελι και άλλα ποτά που προέρχονται από ζύμωση, αφρώδη· μείγματα ποτών που προέρχονται από ζύμωση και μείγματα ποτών που προέρχονται από ζύμωση και μη αλκοολούχων ποτών, αφρώδη (εκτός από μπίρα, κρασί από νωπά σταφύλια, μούστο σταφυλιών, κρασί δευτερία καθώς και μηλόκρασο και αχλαδόκρασο)] και 2206 00 59 [υδρόμελι και άλλα ποτά που προέρχονται από ζύμωση, μη αφρώδη, που παρουσιάζονται σε δοχεία με περιεχόμενο που δεν υπερβαίνει τα 2 λίτρα· μείγματα ποτών που προέρχονται από ζύμωση και μείγματα ποτών που προέρχονται από ζύμωση και μη αλκοολούχων ποτών, μη αφρώδη, που παρουσιάζονται σε δοχεία με περιεχόμενο που δεν υπερβαίνει τα 2 λίτρα (εκτός από κρασιά από νωπά σταφύλια, μούστο σταφυλιών, βερμούτ και άλλα κρασιά από νωπά σταφύλια, παρασκευασμένα με τη βοήθεια φυτών ή αρωματικών ουσιών, κρασί δευτερία καθώς και μηλόκρασο και αχλαδόκρασο)], οι οποίες έχουν εφαρμογή στα αλκοολούχα ποτά που προέρχονται από ζύμωση, πλην του μηλίτη και του απίτη.
17      Η κατάταξη των προϊόντων στη ΣΟ στηρίζεται στους γενικούς κανόνες για την ερμηνεία της Συνδυασμένης Ονοματολογίας που περιλαμβάνονται στο επιγραφόμενο «Προκαταρκτικές διατάξεις» πρώτο μέρος, τίτλος I, σημείο A, της ΣΟ.
18      Ο γενικός κανόνας 1 της ΣΟ ορίζει τα εξής:
«Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.»
19      Ο γενικός κανόνας 2, στοιχείο βʹ, της ΣΟ έχει ως εξής:
«Κάθε αναφορά σε μία ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Επίσης, κάθε αναφορά σε τεχνουργήματα από ορισμένη ύλη καλύπτει τα τεχνουργήματα που αποτελούνται εξ ολοκλήρου ή μερικώς από την ύλη αυτή. Η κατάταξη των αναμειγμένων αυτών προϊόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα
3.»
20      Ο γενικός κανόνας 3 της ΣΟ έχει ως εξής:
«Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σε εφαρμογή του κανόνα 2 β), ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α)      Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν καθεμία ένα μόνο τμήμα των υλών που αποτελούν ένα αναμειγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
β)      Τα αναμεμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3 α), κατατάσσονται σύμφωνα με την ύλη ή το είδος που δίνει σ’ αυτά τον ουσιώδη τους χαρακτήρα, όταν είναι δυνατός αυτός ο καθορισμός.
[…]»
21      Ο γενικός κανόνας 6 της ΣΟ έχει ως εξής:
«Η κατάταξη των εμπορευμάτων στις διακρίσεις μιας και της αυτής κλάσης καθορίζεται νόμιμα σύμφωνα με το κείμενο των διακρίσεων αυτών και των σημειώσεων των διακρίσεων, καθώς και αναλογικά, σύμφωνα με τους παραπάνω κανόνες, δεδομένου ότι μπορούν να συγκριθούν μόνον οι διακρίσεις του αυτού επιπέδου. Εκτός αντιθέτων διατάξεων, για τους σκοπούς του κανόνα αυτού εφαρμόζονται επίσης οι σημειώσεις των τμημάτων και των κεφαλαίων.»
Το ρουμανικό δίκαιο
22      Όσον αφορά τους ειδικούς φόρους κατανάλωσης, το άρθρο 20612
του Legea nr. 571/2003 privind Codul fiscal (νόμου 571/2003 περί φορολογικού κώδικα), της 22ας Δεκεμβρίου 2003 (Monitorul Oficial al României, μέρος I, αριθ. 927, της 23ης Δεκεμβρίου 2003) (στο εξής: νόμος 571/2003), έχει εφαρμογή για το έτος 2015 και το άρθρο 351, στοιχείο b, του Legea nr. 227/2015 privind Codul fiscal (νόμου 227/2015 περί φορολογικού κώδικα), της 8ης Σεπτεμβρίου 2015 (Monitorul Oficial al României, μέρος I, αριθ. 688, της 10ης Σεπτεμβρίου 2015) (στο εξής: νόμος 227/2015), έχει εφαρμογή για το έτος 2016. Δυνάμει των εν λόγω διατάξεων του νόμου 571/2003 και του νόμου 227/2015, ποτά που προέρχονται από ζύμωση, πλην της μπίρας και του κρασιού, είναι όλα τα προϊόντα των δασμολογικών κωδικών ΣΟ‑2206, εξαιρουμένων των άλλων αφρωδών ποτών που προέρχονται από ζύμωση και έχουν κατ’ όγκο αλκοολικό τίτλο άνω του 1,2 %, αλλά κάτω του 13 % (για το έτος 2016) ή του 10 % (για το έτος 2015), καθώς και των αφρωδών ποτών που προέρχονται από ζύμωση, εμπίπτουν στον δασμολογικό κωδικό ΣΟ 2206 00 39 και έχουν κατ’ όγκο αλκοολικό τίτλο άνω του 1,2 %, αλλά κάτω του 13 % (για το έτος 2016) ή του 10 % (για το έτος 2015).
23      Δυνάμει του σημείου 3.1 του παραρτήματος 1 του επιγραφόμενου «Ειδικοί φόροι κατανάλωσης»
τίτλου VII του νόμου 571/2003, ο συντελεστής ειδικού φόρου κατανάλωσης για τις αγορές προϊόντων που κατατάσσονται στον δασμολογικό κωδικό ΣΟ-22.06.00.39 είναι 213,21 ρουμανικά λέι ανά εκατόλιτρο (RON/hl) (ήτοι περίπου 41,88 ευρώ/hl) προϊόντος και ο συντελεστής ειδικού φόρου κατανάλωσης για τις αγορές προϊόντων που κατατάσσονται στον δασμολογικό κωδικό ΣΟ‑22.06.00.59 είναι 47,38 RON/hl (ήτοι περίπου 9,31 ευρώ/hl)προϊόντος.
24      Δυνάμει του σημείου 3.1 του παραρτήματος 1 του επιγραφόμενου «Ειδικοί φόροι κατανάλωσης και λοιπές ειδικές επιβαρύνσεις»
τίτλου VIII του νόμου 227/2015, ο συντελεστής ειδικού φόρου κατανάλωσης για τις αγορές προϊόντων που κατατάσσονται στον δασμολογικό κωδικό ΣΟ‑22.06.00.39 είναι 47,38 RON/hl προϊόντος και ο συντελεστής ειδικού φόρου κατανάλωσης για τις αγορές προϊόντων που κατατάσσονται στον δασμολογικό κωδικό ΣΟ‑22.06.00.59 είναι 396,84 RON/hl (ήτοι περίπου 77,97 ευρώ/hl) προϊόντος.
25      Για τον δασμολογικό κωδικό ΣΟ‑2206 00 51, στον οποίο υπάγεται το προϊόν «μηλίτης και απίτης», ο συντελεστής του ειδικού φόρου κατανάλωσης στη Ρουμανία είναι μηδενικός, σύμφωνα με το σημείο 3.1.1 του παραρτήματος 1 του τίτλου VII του νόμου 571/2003, που ίσχυε έως τις 31 Δεκεμβρίου 2015, και σύμφωνα με το σημείο 3.1.1 του παραρτήματος 1 του τίτλου VIII του νόμου 227/2015, που ισχύει από την 1η Ιανουαρίου 2016.
Η διαφορά της κυρίας δίκης και το προδικαστικό ερώτημα
26      Μεταξύ του 2015 και του 2016 η Heineken România απέκτησε υπό το ενδοκοινοτικό καθεστώς συνολική ποσότητα 155 486,48
hl αλκοολούχων ποτών με το σήμα Strongbow, συσκευασμένων σε μεταλλικά κουτιά και φιάλες, τα οποία εν συνεχεία διέθεσε στο εμπόριο στην εσωτερική αγορά σε διάφορους πελάτες.
27      Κατά την εισαγωγή των αλκοολούχων ποτών στο έδαφος της Ρουμανίας, η Heineken România κατέταξε τα προϊόντα αυτά στη δασμολογική διάκριση
2206 00 51 της ΣΟ, που αντιστοιχεί στην περιγραφή «Μηλίτης και απίτης», χρησιμοποιώντας τόσο τη δασμολογική κατάταξη που παρέσχε ο Βούλγαρος παραγωγός από τον οποίο αγοράσθηκαν τα εν λόγω προϊόντα, όσο και τη δασμολογική κατάταξη που παρέσχε ο Σλοβάκος παραγωγός,
ήτοι η Heineken Slovensko. Κατά συνέπεια, δεν καταβλήθηκε ειδικός φόρος κατανάλωσης, διότι, για τη δασμολογική διάκριση 2206 00 51, ο συντελεστής ειδικού φόρου κατανάλωσης στη Ρουμανία ήταν μηδενικός.
28      Κατόπιν ελέγχου από την Direcția Regională Vamală Craiova – Biroul Vamal Dolj (περιφερειακή τελωνειακή διεύθυνση Craiova, τελωνείο Dolj, Ρουμανία), ο οποίος πραγματοποιήθηκε στις 29 Σεπτεμβρίου 2015 με τη λήψη δειγμάτων προϊόντων, ήτοι ποτών με το σήμα Strongbow συσκευασμένων σε μεταλλικά κουτιά και φιάλες, τα οποία υπέκειντο σε ειδικό φόρο κατανάλωσης και απεστάλησαν από εγκεκριμένη αποθήκη στη Βουλγαρία, καθώς και κατόπιν τριμερούς συζητήσεως μεταξύ της Heineken România, των υπηρεσιών φορολογικής επιθεώρησης και των εκπροσώπων της Direcția Generală a Vămilor (Γενικής Διεύθυνσης Τελωνείων, Ρουμανία), η τελευταία ανέφερε, σε έγγραφο της 8ης Μαρτίου 2018, ότι «η πρόταση δασμολογικής κατάταξης των προϊόντων που εξετάστηκαν αντιστοιχεί στους κωδικούς ΣΟ‑2206 00 39 ή ΣΟ‑2206 00 59, ανάλογα με τη μετρηθείσα υπερπίεση». Η πρόταση δασμολογικής κατάταξης στηριζόταν στη διαπίστωση ότι τα εν λόγω προϊόντα ήταν μείγματα περιέχοντα μηλίτη και άλλες ουσίες, ο δε μηλίτης ήταν προϊόν προερχόμενο από μείγμα πρώτων υλών που είχαν υποστεί ζύμωση, ήτοι 25 % χυμού μήλων και γλυκόζης. Επιπλέον, από τα πιστοποιητικά αναλύσεως προέκυπτε σημαντική αναλογία αλκοόλης προερχόμενης από άλλα φυτά πλην των μήλων. Επομένως, σύμφωνα με την πρόταση δασμολογικής κατάταξης, τα εν λόγω προϊόντα δεν μπορούσαν να χαρακτηριστούν ως ποτά που προέρχονται από ζύμωση χυμού μήλων.
29      Επιπλέον, η Γενική Διεύθυνση Τελωνείων της Ρουμανίας απευθύνθηκε στη βουλγαρική τελωνειακή αρχή όσον αφορά τον δασμολογικό χαρακτηρισμό του «μηλίτη Strongbow». Η βουλγαρική τελωνειακή αρχή συμφώνησε με την πρόταση νέας δασμολογικής κατάταξης σε μία από τις δασμολογικές διακρίσεις 2206 00 39 ή 2206 00 59.
30      Κατόπιν της νέας δασμολογικής κατατάξεως, οι αρχές φορολογικού ελέγχου επέβαλαν στη Heineken România, με πράξη επιβολής φόρου της 23ης Νοεμβρίου 2018, πρόσθετες φορολογικές υποχρεώσεις, ήτοι την υποχρέωση καταβολής ειδικού φόρου κατανάλωσης ύψους 22 473 840 RON (περίπου 4 422 591 ευρώ) και φόρου προστιθέμενης αξίας (ΦΠΑ) ύψους 5 213 296 RON (περίπου 1 025 916 ευρώ). Με μεταγενέστερη πράξη επιβολής φόρου της 27ης Νοεμβρίου 2018, οι φορολογικές αρχές επέβαλαν επίσης στη Heineken România πρόστιμα και τόκους υπερημερίας, παρεπόμενα των υποχρεώσεων που επιβλήθηκαν κατά τα προεκτεθέντα.
31      Η Heineken România υπέβαλε ενώπιον της ρουμανικής αρμόδιας φορολογικής αρχής διοικητική προσφυγή φορολογικού χαρακτήρα κατά των πράξεων επιβολής φόρου της 23ης και της 27ης Νοεμβρίου 2018 και κατά της έκθεσης φορολογικού ελέγχου της 23ης Νοεμβρίου 2018, στην οποία οι πράξεις αυτές στηρίζονταν. Με απόφαση της 25ης Ιουλίου 2019, η ρουμανική φορολογική αρχή επικύρωσε τις ως άνω πράξεις, κρίνοντας ότι οι πρόσθετες φορολογικές επιβαρύνσεις για τον «μηλίτη Strongbow» που αγοράστηκε από την εγκεκριμένη αποθήκη στη Βουλγαρία είχαν ορθώς επιβληθεί.
32      Η Heineken România άσκησε ένδικη προσφυγή κατά των πράξεων επιβολής φόρου, της έκθεσης και της απόφασης που μνημονεύονται στις σκέψεις 30 και 31 ανωτέρω ενώπιον του Curtea de Apel București (εφετείου Βουκουρεστίου, Ρουμανία), ζητώντας την ακύρωση των εν λόγω πράξεων.
33      Στο πλαίσιο της δίκης ενώπιον του Curtea de Apel București (εφετείου Βουκουρεστίου) διατάχθηκε η διεξαγωγή πραγματογνωμοσύνης. Στην εκδοθείσα κατόπιν αυτού έκθεση πραγματογνωμοσύνης διαπιστώθηκε, αφενός, ότι το εξετασθέν δείγμα παρουσίαζε τα οργανοληπτικά χαρακτηριστικά του μηλίτη, ότι η γευστική και οσφρητική αντίληψη των μήλων μπορούσε να ενισχυθεί με την προσθήκη φυσικής αρωματικής ουσίας και ότι η φύση της αιθυλικής αλκοόλης, ήτοι η φύση των σακχάρων από τα οποία σχηματίζεται η αιθυλική αλκοόλη κατά τη διαδικασία της αλκοολικής ζύμωσης, δεν επηρέαζε τα οργανοληπτικά χαρακτηριστικά του αλκοολούχου ποτού του μηλίτη και, αφετέρου, όσον αφορά τα φυσικά και χημικά χαρακτηριστικά του δείγματος, ότι ο αλκοολικός τίτλος, τα ολικά σάκχαρα (ιμβερτοσάκχαρο) και ο ολικός θειώδης ανυδρίτης αντιστοιχούσαν στα όρια που καθορίζονται στο πιστοποιητικό ποιότητας που χορήγησε η εγκεκριμένη αποθήκη στη Βουλγαρία για τον «Μηλίτη Gold Apple με κατ’ όγκο αλκοολικό τίτλο 4,5 %».
34      Με απόφαση της 2ας Νοεμβρίου 2021, το Curtea de Apel București (εφετείο Βουκουρεστίου) έκανε δεκτή την προσφυγή της Heineken România και, ως εκ τούτου, ακύρωσε εν μέρει την έκθεση φορολογικού ελέγχου και την πράξη επιβολής φόρου της 23ης Νοεμβρίου 2018 καθώς και την απόφαση της 25ης Ιουλίου 2019 με τις οποίες επιβλήθηκαν στην εταιρία πρόσθετες υποχρεώσεις σχετικά με τον ειδικό φόρο κατανάλωσης και τον ΦΠΑ. Με την ίδια απόφαση, το εν λόγω δικαστήριο ακύρωσε την απόφαση της 27ης Νοεμβρίου 2018, με την οποία επιβλήθηκαν φορολογικές υποχρεώσεις παρεπόμενες εκείνων της πράξης επιβολής φόρου της 23ης Νοεμβρίου 2018.
35      Η γενική διεύθυνση φορολογουμένων υψηλού εισοδήματος και η ANAF άσκησαν αναίρεση ενώπιον του Înalta Curte de Casație și Justiție (Ανωτάτου Ακυρωτικού Δικαστηρίου, Ρουμανία), ήτοι του αιτούντος δικαστηρίου, κατά της απόφασης του Curtea de Apel București (εφετείου Βουκουρεστίου). Υποστήριξαν, κατ’ ουσίαν, ότι το Curtea de Apel București (εφετείο Βουκουρεστίου) κακώς ακύρωσε τις υποχρεώσεις που επιβλήθηκαν όσον αφορά τους ειδικούς φόρους κατανάλωσης, τον ΦΠΑ και τις παρεπόμενες φορολογικές υποχρεώσεις, με το σκεπτικό ότι, λαμβανομένης υπόψη της φύσης της αλκοόλης και της πραγματικής σύνθεσης του επίμαχου προϊόντος, όπως αυτή προέκυπτε από τις πληροφορίες που αναγράφονταν στην ίδια την ετικέτα του προϊόντος, το εν λόγω προϊόν δεν μπορούσε να καταταγεί στις ειδικές δασμολογικές διακρίσεις για τον «μηλίτη», αλλά έπρεπε να καταταγεί στις δασμολογικές διακρίσεις «άλλα» της ίδιας κλάσης 2206, για τις οποίες οφειλόταν ειδικός φόρος κατανάλωσης στη Ρουμανία.
36      Υπό τις συνθήκες αυτές, το Înalta Curte de Casație și Justiție (Ανώτατο Ακυρωτικό Δικαστήριο) αποφάσισε να αναστείλει την ενώπιόν του διαδικασία και να υποβάλει στο Δικαστήριο το ακόλουθο προδικαστικό ερώτημα:
«Κατ’ ορθή ερμηνεία του παραρτήματος I του κανονισμού [...] 2658/87 [...], όπως τροποποιήθηκε με τον εκτελεστικό κανονισμό [...]
1101/2014 [...] και με τον εκτελεστικό κανονισμό [...] 2015/1754 [...], ποτό όπως το επίμαχο στην κύρια δίκη, αποτελούμενο από συμπυκνωμένο χυμό μήλων (25 %) που έχει υποστεί ζύμωση, νερό, σιρόπι γλυκόζης-φρουκτόζης, μηλικό οξύ, ανθρακικό ανυδρίτη, μεταδιθειώδες κάλιο και διάφορες αρωματικές ουσίες, με περιεκτικότητα αλκοόλης από φυτά πλην μήλων η οποία ανέρχεται σε τουλάχιστον 48 %, 50 %, 51 %, 52 % ή 53 % (ανάλογα με το είδος του ποτού [με το σήμα] Strongbow, συσκευασμένου σε φιάλες των 33 cl ή σε κουτιά των 40 cl) σε σχέση με την αλκοόλη που προέρχεται από τη ζύμωση μήλων, το οποίο έχει όμως τα οργανοληπτικά χαρακτηριστικά του μηλίτη, πρέπει να καταταχθεί στις δασμολογικές κλάσεις 2206 00 31, 2206 00 51, 2206 00 81 ή στις δασμολογικές κλάσεις 2206 00 39, 2206 00 59;»
Επί του προδικαστικού ερωτήματος
37      Με το ερώτημά του, το αιτούν δικαστήριο ζητεί, κατ’ ουσίαν, να διευκρινιστεί αν η ΣΟ έχει την έννοια ότι ποτά τα οποία αποτελούνται από συμπυκνωμένο, προερχόμενο από ζύμωση χυμό μήλων, σε ποσοστό 25 %, από νερό, σιρόπι γλυκόζης-φρουκτόζης, μηλικό οξύ, ανθρακικό ανυδρίτη, μεταδιθειώδες κάλιο και διάφορες αρωματικές ουσίες, έχουν περιεκτικότητα σε αλκοόλη προερχόμενη από άλλα φυτά πλην μήλων κυμαινόμενη μεταξύ του 48 % και του 53 %, αλλά έχουν τα οργανοληπτικά χαρακτηριστικά του μηλίτη εμπίπτουν στις δασμολογικές διακρίσεις 2206 00 31, 2206 00 51 ή 2206 00 81 της ΣΟ, αφενός, ή στις δασμολογικές διακρίσεις 2206 00 39 ή 2206 00 59 της ΣΟ, αφετέρου.
38      Προκειμένου να δοθεί απάντηση στο υποβληθέν ερώτημα, υπενθυμίζεται προκαταρκτικώς ότι όταν ο δικαστής της Ένωσης επιλαμβάνεται αίτησης προδικαστικής αποφάσεως σε ζητήματα δασμολογικής κατάταξης, το έργο του συνίσταται μάλλον στην αποσαφήνιση των κριτηρίων τα οποία θα πρέπει να εφαρμόσει το εθνικό δικαστήριο για να κατατάξει ορθώς τα οικεία προϊόντα σύμφωνα με τη ΣΟ, παρά στο να προβεί ο ίδιος στην κατάταξη αυτή. Η εν λόγω κατάταξη στηρίζεται αμιγώς σε εκτίμηση περί τα πράγματα, την οποία δεν μπορεί να πραγματοποιήσει το Γενικό Δικαστήριο στο πλαίσιο προδικαστικής παραπομπής (βλ. απόφαση της 20ής Οκτωβρίου 2022, Mikrotīkls, C‑542/21, EU:C:2022:814, σκέψη 21 και εκεί μνημονευόμενη νομολογία).
39      Συναφώς, από τη νομολογία προκύπτει ότι, βάσει του γενικού κανόνα 1 για την ερμηνεία της ΣΟ, τα εμπορεύματα κατατάσσονται σύμφωνα με το κείμενο των κλάσεων και των σημειώσεων των τμημάτων ή των κεφαλαίων της εν λόγω ονοματολογίας. Χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει κατά κανόνα να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως προσδιορίζονται στο γράμμα της κλάσεως της ΣΟ και των αντίστοιχων σημειώσεων των τμημάτων ή των κεφαλαίων. Ο προορισμός του οικείου προϊόντος μπορεί να αποτελέσει αντικειμενικό κριτήριο κατάταξης, αρκεί να είναι συμφυής με το προϊόν, η δε σχετική εκτίμηση πρέπει να χωρεί με γνώμονα τα αντικειμενικά χαρακτηριστικά και τις αντικειμενικές ιδιότητες του προϊόντος (βλ. απόφαση της 20ής Οκτωβρίου 2022, Mikrotīkls, C‑542/21, EU:C:2022:814, σκέψη 22 και εκεί μνημονευόμενη νομολογία).
40      Εξάλλου, το Δικαστήριο έχει επανειλημμένως κρίνει ότι, καίτοι δεν έχουν δεσμευτική ισχύ, οι επεξηγηματικές σημειώσεις του ΕΣ και της ΣΟ αποτελούν σημαντικά βοηθήματα προς διασφάλιση της ομοιόμορφης εφαρμογής του κοινού δασμολογίου και, ως τέτοια, παρέχουν χρήσιμα στοιχεία για την ερμηνεία του (βλ. απόφαση της 20ής Οκτωβρίου 2022, Mikrotīkls, C‑542/21, EU:C:2022:814, σκέψη 23 και εκεί μνημονευόμενη νομολογία).
41      Από την απόφαση περί παραπομπής και από τη δικογραφία που έχει στη διάθεσή του το Γενικό Δικαστήριο προκύπτει ότι τα επίμαχα στην υπόθεση της κύριας δίκης προϊόντα αποτελούνται από μείγμα συστατικού που ονομάζεται «μηλίτης», αποτελούμενο από αλκοόλη προερχόμενη από ζύμωση χυμού μήλων και άλλων φυτών που έχουν υποστεί ζύμωση καθώς και από άλλες ουσίες (νερό, σιρόπι, συντηρητικά, αρωματικές ουσίες και ανθρακικό ανυδρίτη).
42      Υπενθυμίζεται, προκαταρκτικώς, ότι από το κείμενο της κλάσης 2206 της ΣΟ προκύπτει ότι αυτή αφορά «Άλλα ποτά που προέρχονται από ζύμωση (π.χ. μηλίτης, απίτης, υδρόμελι)· μείγματα ποτών που προέρχονται από ζύμωση και μείγματα ποτών που προέρχονται από ζύμωση και μη αλκοολούχων ποτών, μη κατονομαζόμενα ούτε περιλαμβανόμενα αλλού».
43      Από τις επεξηγηματικές σημειώσεις σχετικά με την κλάση 2206 του ΕΣ, η οποία αντιστοιχεί στη δασμολογική κλάση 2206 της ΣΟ, προκύπτει, αφενός, ότι ο μηλίτης είναι «αλκοολούχο ποτό που λαμβάνεται από ζύμωση χυμού μήλων» και, αφετέρου, ότι ο εμπλουτισμός των ποτών που εμπίπτουν στην κλάση αυτή με αλκοόλη δεν εμποδίζει τα εν λόγω ποτά να διατηρήσουν την κατάταξη αυτή εφόσον εξακολουθούν να έχουν τα χαρακτηριστικά των προϊόντων που κατατάσσονται στη συγκεκριμένη κλάση, ήτοι εκείνα των ποτών που προέρχονται από ζύμωση.
44      Επιπλέον, από την απόφαση περί παραπομπής προκύπτει ότι τα επίμαχα στην υπόθεση της κύριας δίκης προϊόντα δεν έχουν τις ιδιότητες της αποσταγμένης αλκοόλης ή της προερχόμενης από απόσταξη αλκοόλης οι οποίες υπάγονται στην κλάση 2208 της ΣΟ, αλλά τις ιδιότητες των ποτών που προέρχονται από ζύμωση και υπάγονται στην κλάση 2206 της ΣΟ, λαμβανομένου υπόψη του γενικού κανόνα 1.
45      Προκειμένου να καθοριστεί σε ποια διάκριση της δασμολογικής κλάσης 2206 της ΣΟ πρέπει να καταταγούν προϊόντα όπως τα επίμαχα στην υπόθεση της κύριας δίκης, πρέπει να επισημανθεί, προκαταρκτικώς, ότι από το κείμενο των δασμολογικών διακρίσεων 2206 00 31, 2206 00 51 και 2206 00 81 προκύπτει ότι οι διακρίσεις αυτές αφορούν αποκλειστικά τον μηλίτη και τον απίτη, χωρίς άλλη ένδειξη. Αντιθέτως, από το κείμενο των διακρίσεων 2206 00 39 και 2206 00 59 προκύπτει ότι οι διακρίσεις αυτές αφορούν τα άλλα ποτά που προέρχονται από ζύμωση, χωρίς πρόσθετη ένδειξη. Οι επεξηγηματικές σημειώσεις του ΕΣ διευκρινίζουν ότι η κλάση 2206 περιλαμβάνει όλα τα ποτά που προέρχονται από ζύμωση, εκτός από εκείνα που αναφέρονται στις κλάσεις 2203 έως 2205.
46      Κατ’ αρχάς, πρέπει να υπομνησθεί ότι, δυνάμει του γενικού κανόνα 6 της ΣΟ, η κατάταξη των εμπορευμάτων στις διακρίσεις μιας και της αυτής κλάσης καθορίζεται σύμφωνα με το κείμενο των διακρίσεων αυτών και των σημειώσεών τους, καθώς και, mutatis mutandis, από τους γενικούς κανόνες για την ερμηνεία της Συνδυασμένης Ονοματολογίας, σχετικά με την κατάταξη των εμπορευμάτων στις δασμολογικές κλάσεις, και ιδίως από τους γενικούς κανόνες 2, στοιχείο βʹ, 3, στοιχείο αʹ, και 3, στοιχείο βʹ (πρβλ. αποφάσεις της 17ης Ιουνίου 1997, Eru Portuguesa, C‑164/95, EU:C:1997:302, σκέψη 14, και της 27ης Ιουνίου 2024, Prysmian Cabluri şi Sisteme, C‑168/23,
EU:C:2024:557, σκέψη 29).
47      Σύμφωνα με τον γενικό κανόνα 2, στοιχείο βʹ, της ΣΟ, κάθε αναφορά σε μία ύλη μέσα σε ορισμένη κλάση, και επομένως, κατ’ αναλογίαν, σε μια διάκριση, καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Δυνάμει του κανόνα αυτού, η κατάταξη των αναμεμειγμένων προϊόντων, όπως τα επίμαχα στην υπόθεση της κύριας δίκης προϊόντα, (βλ. σκέψη 41 ανωτέρω), πραγματοποιείται σύμφωνα με τις αρχές που διατυπώνονται στον γενικό κανόνα 3 της ΣΟ.
48      Κατά τον γενικό κανόνα 3, στοιχείο αʹ, της ΣΟ, όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις –και επομένως, κατ’ αναλογίαν, σε δύο ή περισσότερες διακρίσεις– σε εφαρμογή του γενικού κανόνα 2, στοιχείο βʹ, της ΣΟ, η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Συνακόλουθα, κατ’ αναλογίαν, η περισσότερο εξειδικευμένη διάκριση πρέπει να έχει προτεραιότητα έναντι των διακρίσεων με γενικότερο περιεχόμενο. Εντούτοις, όταν δύο ή περισσότερες κλάσεις –και, κατ’ αναλογίαν, διακρίσεις–
καλύπτουν καθεμία ένα μόνο τμήμα των υλών που αποτελούν ένα αναμειγμένο προϊόν, αυτές οι κλάσεις –και, κατ’ αναλογίαν αυτές οι διακρίσεις– πρέπει να θεωρούνται, σε σχέση με αυτό το προϊόν, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
49      Τέλος, από τον γενικό κανόνα 3, στοιχείο βʹ, της ΣΟ προκύπτει ότι τα αναμεμειγμένα προϊόντα, στα οποία η κατάταξη δεν μπορεί να γίνει με
εφαρμογήν του γενικού κανόνα 3, στοιχείο αʹ, της ΣΟ, κατατάσσονται σύμφωνα με την ύλη που τους προσδίδει τον ουσιώδη χαρακτήρα τους, όταν είναι δυνατός ο καθορισμός αυτός.
50      Όπως προκύπτει από την απόφαση περί παραπομπής και από τη δικογραφία που υποβλήθηκε στο Γενικό Δικαστήριο, τα προϊόντα όπως τα επίμαχα στην υπόθεση της κύριας δίκης συνίστανται σε μείγμα αποτελούμενο από αλκοόλη προερχόμενη από ζύμωση χυμού μήλων, και επομένως από μηλίτη, αλκοόλη που αναφέρεται στις διακρίσεις 2206 00 31, 2206 00 51, 2206 00 81 (σχετικές με τον μηλίτη), από αλκοόλη προερχόμενη από ζύμωση άλλων φυτών, που αναφέρεται στις διακρίσεις 2206 00 39 και 2206 00 59 (σχετικές με τα άλλα ποτά που προέρχονται από ζύμωση), καθώς και από άλλες ουσίες. Κατά συνέπεια, προϊόντα όπως τα επίμαχα στην υπόθεση της κύριας δίκης μπορούν να καταταγούν σε διαφορετικές δασμολογικές διακρίσεις.
51      Επομένως, κατ’ εφαρμογήν του γενικού κανόνα 2, στοιχείο βʹ, της ΣΟ, η κατάταξη προϊόντων όπως τα επίμαχα στην κύρια δίκη πρέπει να πραγματοποιείται σύμφωνα με τη μεθοδολογία που προβλέπεται στον γενικό κανόνα 3 της ΣΟ.
52      Συναφώς, πρέπει να επισημανθεί ότι βάσει της πρώτης περιόδου του γενικού κανόνα 3, στοιχείο αʹ, της ΣΟ δεν καθίσταται δυνατή η κατάταξη προϊόντων όπως τα επίμαχα στη διαφορά της κύριας δίκης.
Συγκεκριμένα, λαμβανομένης υπόψη της σύνθεσής τους, τα επίμαχα προϊόντα περιλαμβάνουν, εν μέρει, μηλίτη και, εν μέρει, αλκοόλη προερχόμενη από ζύμωση άλλων φυτών πλην των μήλων. Κατά συνέπεια, υπό το πρίσμα της δεύτερης περιόδου του εν λόγω γενικού κανόνα, η οποία διευκρινίζει, όπως αναφέρθηκε στη σκέψη 48 ανωτέρω, ότι, όταν δύο ή περισσότερες κλάσεις καλύπτουν καθεμία ένα μόνο τμήμα των υλών που αποτελούν ένα αναμειγμένο προϊόν ή ένα σύνθετο είδος,
οι κλάσεις αυτές πρέπει να θεωρούνται, σε σχέση με
το εν λόγω προϊόν ή το εν λόγω είδος, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή τους, ούτε οι διακρίσεις που αφορούν τον μηλίτη ούτε οι διακρίσεις που αφορούν τα άλλα ποτά που προέρχονται από ζύμωση μπορούν να θεωρηθούν ως «περισσότερο εξειδικευμέν[ες]», κατά την έννοια του εν λόγω γενικού κανόνα (βλ., κατ’ αναλογίαν, απόφαση της 3ης Ιουνίου 2021, BalevBio, C‑76/20, EU:C:2021:441, σκέψη 63).
53      Υπό τις συνθήκες αυτές, πρέπει να εφαρμοστεί ο γενικός κανόνας 3, στοιχείο βʹ, της ΣΟ για τη δασμολογική κατάταξη προϊόντων όπως τα επίμαχα στην υπόθεση της κύριας δίκης. (βλ., κατ’ αναλογίαν, απόφαση της 7ης Μαΐου 2009, Siebrand, C‑150/08, EU:C:2009:294, σκέψη 30).
54      Δυνάμει του γενικού αυτού κανόνα, είναι αναγκαίο, για τη δασμολογική κατάταξη ενός προϊόντος, να εξακριβωθεί ποια από τις ύλες που το συνθέτουν είναι αυτή που του προσδίδει τον ουσιώδη χαρακτήρα του (βλ. απόφαση της 7ης Μαΐου 2009, Siebrand, C‑150/08, EU:C:2009:294, σκέψη 31 και εκεί μνημονευόμενη νομολογία).
55      Κατά το σημείο VIII της επεξηγηματικής σημείωσης σχετικά με τον γενικό κανόνα 3, στοιχείο βʹ, του ΕΣ, που αντιστοιχεί στον γενικό κανόνα 3, στοιχείο βʹ, της ΣΟ, το γνώρισμα που προσδιορίζει τον ουσιώδη χαρακτήρα ενός προϊόντος μπορεί, ανάλογα με το είδος του οικείου προϊόντος, να προκύπτει π.χ. από τη φύση της συστατικής ύλης ή των συστατικών μερών του, από τον όγκο τους, την ποσότητά τους, το βάρος τους, την αξία τους ή τη σπουδαιότητα μιας από τις συστατικές ύλες για τη χρησιμοποίηση των εν λόγω προϊόντων (απόφαση της 7ης Μαΐου 2009, Siebrand, C‑150/08, EU:C:2009:294, σκέψη 34).
56      Συναφώς, από τις σκέψεις 35 έως 38 της απόφασης της 7 Μαΐου 2009, Siebrand (C‑150/08, EU:C:2009:294), προκύπτει ότι, για τον προσδιορισμό του ουσιώδους χαρακτήρα, κατά την έννοια του γενικού κανόνα 3, στοιχείο βʹ, της ΣΟ, των ποτών με βάση αλκοόλη προερχόμενη από ζύμωση, στα οποία έχουν προστεθεί και άλλες ουσίες, μπορούν να ληφθούν υπόψη πολλά αντικειμενικά χαρακτηριστικά και πολλές αντικειμενικές ιδιότητες. Μεταξύ αυτών συγκαταλέγονται, κατά πρώτον, ο τύπος της αλκοόλης που περιέχεται στα επίμαχα προϊόντα και η συμβολή κάθε τύπου αλκοόλης στον όγκο αλκοόλης και την περιεκτικότητα σε αλκοόλη των εν λόγω προϊόντων, κατά δεύτερον, τα οργανοληπτικά χαρακτηριστικά των εν λόγω προϊόντων και, κατά τρίτον, ο προορισμός των προϊόντων εφόσον είναι συμφυής με αυτά, ο συμφυής δε χαρακτήρας πρέπει να μπορεί να εκτιμάται σε συνάρτηση με τα αντικειμενικά χαρακτηριστικά και τις αντικειμενικές ιδιότητες των προϊόντων. Τέλος, πρέπει να γίνεται συνολική εκτίμηση των τριών αυτών κριτηρίων (πρβλ. αποφάσεις της 7ης Μαΐου 2009, Siebrand, C‑150/08, EU:C:2009:294, σκέψη 39, και της 12ης Μαΐου 2016, Toorank Productions, C‑532/14 και C‑533/14, EU:C:2016:337, σκέψη 55).
57      Όσον αφορά το πρώτο κριτήριο που μνημονεύεται στη σκέψη 56 ανωτέρω, πρέπει κατ’ αρχάς να υπομνησθεί ότι η αλκοόλη που περιέχεται σε ποτά όπως τα επίμαχα στην υπόθεση της κύριας δίκης προέρχεται από ζύμωση μήλων και άλλων φυτών πλην των μήλων, εξυπακουομένου ότι καθένας από αυτούς τους τύπους αλκοόλης συμβάλλει σημαντικά στον όγκο αλκοόλης και στην περιεκτικότητα σε αλκοόλη των ποτών αυτών.
58      Η περιεκτικότητα σε αλκοόλη που προέρχεται από άλλα φυτά πλην των μήλων σε ποτά όπως τα επίμαχα στην κύρια δίκη είναι τουλάχιστον 48 %, 50 %, 51 %, 52 % ή 53 %, ανάλογα με το είδος του ποτού. Επομένως, η περιεκτικότητα σε αλκοόλη που προέρχεται από τη ζύμωση χυμού μήλων και η περιεκτικότητα σε αλκοόλη που προέρχεται από άλλα φυτά πλην των μήλων είναι σχεδόν ίσες.
59      Επισημαίνεται ότι ούτε η ΣΟ ούτε οι επεξηγηματικές σημειώσεις του ΕΣ, σχετικά με τις δασμολογικές διακρίσεις που αφορούν τον μηλίτη, καθορίζουν ελάχιστο περιεχόμενο στον μηλίτη ποσοστό αλκοόλης που προέρχεται από ζύμωση χυμού μήλου, συστατικού απαραίτητου για την παρασκευή του μηλίτη. Είναι ακριβές ότι οι δασμολογικές διακρίσεις 2206 00 31, 2206 00 51 και 2206 00 81 αφορούν ειδικώς τον μηλίτη, ήτοι ένα αλκοολούχο ποτό που λαμβάνεται από ζύμωση χυμού μήλων, όπερ σημαίνει ότι ποτό που εμπίπτει στις διακρίσεις αυτές περιέχει ορισμένο ποσοστό χυμού μήλων που έχει υποστεί ζύμωση. Ωστόσο, δεν μπορεί να συναχθεί από τον όρο «μηλίτης» και μόνον, ο οποίος διαλαμβάνεται στο κείμενο των διακρίσεων αυτών, ότι απαιτείται ένα ελάχιστο ποσοστό χυμού μήλων που έχει υποστεί ζύμωση προκειμένου ένα ποτό να καταταγεί στις εν λόγω διακρίσεις [βλ., κατ’ αναλογίαν, απόφαση της 13ης Μαρτίου 2019, B. S. (Βύνη στη σύνθεση της μπίρας), C‑195/18, EU:C:2019:197, σκέψη 34].
60      Πρέπει επίσης να υπομνησθεί ότι η επεξηγηματική σημείωση του ΕΣ σχετικά με την κλάση 2206 αναγνωρίζει ρητώς τη δυνατότητα εμπλουτισμού με αλκοόλη των ποτών που σχετίζονται με την κλάση αυτή, εφόσον εξακολουθούν να έχουν τα χαρακτηριστικά των προϊόντων που κατατάσσονται στην κλάση αυτή. Το ίδιο ισχύει, κατ’ αναλογίαν, όσον αφορά τις δασμολογικές διακρίσεις 2206 00 31, 2206 00 51 και 2206 00 81.
61      Εξάλλου, η ενδεχόμενη υψηλότερη ποσότητα ενός τύπου αλκοόλης σε σχέση με έναν άλλο αποτελεί ένα μόνον μεταξύ πλειόνων κριτηρίων που πρέπει να λαμβάνονται υπόψη για τον προσδιορισμό της ύλης που προσδίδει στο οικείο προϊόν τον ουσιώδη χαρακτήρα του (πρβλ. απόφαση της 12ης Μαΐου 2016, Toorank Productions, C‑532/14 και C‑533/14, EU:C:2016:337, σκέψη 57).
62      Επομένως, το γεγονός ότι προϊόντα όπως τα επίμαχα στην υπόθεση της κύριας δίκης περιέχουν όχι μόνο σημαντικό ποσοστό αλκοόλης που παράγεται από τη ζύμωση χυμού μήλων, συστατικού που είναι απαραίτητο για την παρασκευή μηλίτη, αλλά επίσης και αλκοόλης προερχόμενης από ζύμωση άλλων φυτών πλην των μήλων δεν αρκεί, αφ’ εαυτού, για να αποκλειστούν τα εν λόγω προϊόντα από τις διακρίσεις της ΣΟ που αφορούν τον μηλίτη [βλ., κατ’ αναλογίαν, απόφαση της 13ης Μαρτίου 2019, B. S. (Βύνη στη σύνθεση της μπίρας), C‑195/18, EU:C:2019:197, σκέψη 38).
63      Όσον αφορά, εν συνεχεία, το δεύτερο κριτήριο που μνημονεύεται στη σκέψη 56 ανωτέρω, πρέπει να εξακριβωθεί αν τα οργανοληπτικά χαρακτηριστικά προϊόντων όπως τα επίμαχα στην υπόθεση της κύριας δίκης αντιστοιχούν σε εκείνα των προϊόντων που κατατάσσονται στις διακρίσεις 2206 00 31, 2206 00 51 και 2206 00 81, σχετικά με τον μηλίτη, ή σε εκείνα των προϊόντων που κατατάσσονται στις διακρίσεις 2206 00 39 και 2206 00 59, σχετικά με άλλα ποτά που προέρχονται από ζύμωση. Συναφώς, η γεύση και η οσμή μπορούν να αποτελούν αντικειμενικά χαρακτηριστικά και αντικειμενικές ιδιότητες του προϊόντος (βλ., κατ’ αναλογίαν, απόφαση της 7ης Μαΐου 2009, Siebrand, C‑150/08, EU:C:2009:294, σκέψη 36).
64      Από τα στοιχεία που περιλαμβάνονται στην απόφαση περί παραπομπής προκύπτει ότι προϊόντα όπως τα επίμαχα στην υπόθεση της κύριας δίκης έχουν τα οργανοληπτικά χαρακτηριστικά του μηλίτη, ιδίως όσον αφορά τη γεύση και την οσμή τους, η δε προσθήκη φυσικής αρωματικής ουσίας ή ζάχαρης δεν ασκεί συναφώς επιρροή ή ενισχύει τις οργανοληπτικές αυτές αντιλήψεις.
65      Επομένως, παρά το σημαντικό ποσοστό αλκοόλης που προέρχεται από τη ζύμωση άλλων φυτών πλην των μήλων, καθώς και την προσθήκη άλλων ουσιών, λαμβανομένων υπόψη των στοιχείων που προσιδιάζουν σε προϊόντα όπως τα επίμαχα στην κύρια δίκη, τα προϊόντα αυτά δεν έχουν χάσει τα ιδιαίτερα οργανοληπτικά χαρακτηριστικά του μηλίτη, τα οποία καθορίζουν τον ουσιώδη χαρακτήρα του και αντιστοιχούν σε εκείνα των προϊόντων που κατατάσσονται στις δασμολογικές διακρίσεις σχετικά με τον μηλίτη (βλ., κατ’ αναλογίαν, απόφαση της 7ης Μαΐου 2009, Siebrand, C‑150/08, EU:C:2009:294, σκέψη 37).
66      Όσον αφορά, τέλος, το τρίτο κριτήριο που μνημονεύεται στη σκέψη 56 ανωτέρω, από τη δικογραφία που έχει στη διάθεσή του το Γενικό Δικαστήριο φαίνεται να προκύπτει ότι τα αντικειμενικά χαρακτηριστικά και οι αντικειμενικές ιδιότητες των επίμαχων στην κύρια δίκη ποτών, μεταξύ των οποίων το χρώμα και η εμπορική ονομασία τους, η οποία συνδέει το σήμα
«Strongbow» με την ένδειξη «μηλίτης από μήλα», αντιστοιχούν στα αντικειμενικά χαρακτηριστικά και τις αντικειμενικές ιδιότητες των ποτών που προορίζονται να καταναλωθούν ως μηλίτης, όπερ εναπόκειται πάντως στο αιτούν δικαστήριο να εξακριβώσει.
67      Υπό την επιφύλαξη της ανωτέρω εξακρίβωσης του αιτούντος δικαστηρίου, πρέπει να γίνει δεκτό ότι προϊόντα όπως τα επίμαχα στην κύρια δίκη έχουν τον ουσιώδη χαρακτήρα των προϊόντων που κατατάσσονται στις δασμολογικές διακρίσεις 2206 00 31, 2206 00 51 ή 2206 00 81 της ΣΟ, σχετικά με τον μηλίτη.
68      Κατόπιν όλων των ανωτέρω σκέψεων, στο υποβληθέν ερώτημα πρέπει να δοθεί η απάντηση ότι η ΣΟ έχει την έννοια ότι εμπίπτουν στις δασμολογικές διακρίσεις 2206 00 31, 2206 00 51 ή 2206 00 81 της ΣΟ ποτά τα οποία αποτελούνται από συμπυκνωμένο, προερχόμενο από ζύμωση χυμό μήλων, σε ποσοστό 25 %, από νερό, σιρόπι γλυκόζης-φρουκτόζης, μηλικό οξύ, ανθρακικό ανυδρίτη, μεταδιθειώδες κάλιο και διάφορες αρωματικές ουσίες, έχουν περιεκτικότητα σε αλκοόλη προερχόμενη από άλλα φυτά πλην μήλων κυμαινόμενη μεταξύ του 48 % και του 53 %, αλλά έχουν τα οργανοληπτικά χαρακτηριστικά του μηλίτη και προορισμό αντίστοιχο του μηλίτη.
Επί των δικαστικών εξόδων
69      Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Γενικό Δικαστήριο, πλην των ως άνω διαδίκων, δεν αποδίδονται.
Για τους λόγους αυτούς,
ΤΟ ΓΕΝΙΚΟ ΔΙΚΑΣΤΗΡΙΟ (δεύτερο πενταμελές τμήμα)
αποφαίνεται:
Η Συνδυασμένη Ονοματολογία, η οποία περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον εκτελεστικό κανονισμό (ΕΕ) 1101/2014 της Επιτροπής, της 16ης Οκτωβρίου 2014, και με τον εκτελεστικό κανονισμό (ΕΕ) 2015/1754 της Επιτροπής, της 6ης Οκτωβρίου 2015,
έχει την έννοια ότι:
εμπίπτουν στις δασμολογικές διακρίσεις 2206 00 31, 2206 00 51 ή 2206 00 81 της Συνδυασμένης Ονοματολογίας ποτά τα οποία αποτελούνται από συμπυκνωμένο, προερχόμενο από ζύμωση χυμό μήλων, σε ποσοστό 25 %, από νερό, σιρόπι γλυκόζης-φρουκτόζης, μηλικό οξύ, ανθρακικό ανυδρίτη, μεταδιθειώδες κάλιο και διάφορες αρωματικές ουσίες, έχουν περιεκτικότητα σε αλκοόλη προερχόμενη από άλλα φυτά πλην μήλων κυμαινόμενη μεταξύ του 48 % και του 53 %, αλλά έχουν τα οργανοληπτικά χαρακτηριστικά του μηλίτη και προορισμό αντίστοιχο του μηλίτη.
Półtorak
Hesse
Steinfatt
Petrlík
Δημητρακόπουλος
Δημοσιεύθηκε σε δημόσια συνεδρίαση στο Λουξεμβούργο στις 4 Μαρτίου 2026.
(υπογραφές)
*      Γλώσσα διαδικασίας: η ρουμανική.